CELEX: 32012D0043
Language: mt
Date: 2012-01-25 00:00:00
Title: 2012/43/UE: Deċiżjoni ta’ Implimentazzjoni tal-Kummissjoni tal- 25 ta’ Jannar 2012 li tawtorizza lir-Renju tad-Danimarka jikkonkludi ftehimiet mal-Groenlandja u l-Gżejjer Faeroe għat-trasferimenti ta’ fondi bejn id-Danimarka u kull wieħed minn dawn it-territorji li għandhom jiġu ttrattati bħala trasferimenti ta’ fondi fid-Danimarka, skont ir-Regolament (KE) Nru 1781/2006 tal-Parlament Ewropew u tal-Kunsill (notifikata bid-dokument numru C(2012) 141)

27.1.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 24/12
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-25 ta’ Jannar 2012
   li tawtorizza lir-Renju tad-Danimarka jikkonkludi ftehimiet mal-Groenlandja u l-Gżejjer Faeroe għat-trasferimenti ta’ fondi bejn id-Danimarka u kull wieħed minn dawn it-territorji li għandhom jiġu ttrattati bħala trasferimenti ta’ fondi fid-Danimarka, skont ir-Regolament (KE) Nru 1781/2006 tal-Parlament Ewropew u tal-Kunsill
   (notifikata bid-dokument numru C(2012) 141)
   (It-test bid-Daniż biss huwa awtentiku)
   (2012/43/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1781/2006 tal-Parlament Ewropew u tal-Kunsill tal-15 ta’ Novembru 2006 dwar informazzjoni dwar il-pagatur, li għandha takkumpanja t-trasferimenti ta’ fondi (1), u b'mod partikolari l-Artikolu 17 tiegħu,
   Wara li kkunsidrat l-applikazzjoni mir-Renju tad-Danimarka,
   Billi:
   
               (1)
            
            
               F'April 2011, id-Danimarka temmet l-applikazzjoni tagħha, imnedija f'Diċembru 2006, għal deroga skont l-Artikolu 17(1) tar-Regolament (KE) Nru 1781/2006 għat-trasferimenti ta’ fondi bejn id-Danimarka u l-Groenlandja u bejn id-Danimarka u l-Gżejjer Faeroe.
            
         
               (2)
            
            
               Skont l-Artikolu 17(2) tar-Regolament (KE) Nru 1781/2006, it-trasferimenti ta’ fondi bejn id-Danimarka u l-Groenlandja u bejn id-Danimarka u l-Gżejjer Faeroe ġew provviżorjament ittrattati bħala trasferimenti ta’ fondi fid-Danimarka minn Diċembru 2006.
            
         
               (3)
            
            
               Fis-27 ta’ April 2011, l-Istati Membri ġew informati li l-Kummissjoni qieset li kienet irċeviet l-informazzjoni meħtieġa biex tivvaluta t-talbiet li għamlet id-Danimarka.
            
         
               (4)
            
            
               La l-Groenlandja u lanqas il-Gżejjer Faeroe ma jiffurmaw parti mit-territorju tal-Unjoni Ewropea kif iddeterminat skont l-Artikolu 52 tat-Trattat dwar l-Unjoni Ewropea (TUE) u l-Artikolu 355 tat-Trattat dwar il-Funzjonament tal-Unjoni Ewropea (TFUE) iżda jiffurmaw parti miż-żona monetarja tad-Danimarka. Għalhekk il-Groenlandja u l-Gżejjer Faeroe jikkonformaw mal-kriterju stabbilit fl-Artikolu 17(1)(a) tar-Regolament (KE) Nru 1781/2006.
            
         
               (5)
            
            
               Il-fornituri tas-servizzi tal-ħlasijiet fil-Groenlandja u l-Gżejjer Faeroe jipparteċipaw direttament f'sistemi ta’ ħlasijiet u saldu fid-Danimarka, jiġifieri jew Kronos inkella Sumclearing. Għaldaqstant huma jikkonformaw mal-kriterju stabbilit fl-Artikolu 17(1)(b) tar-Regolament (KE) Nru 1781/2006.
            
         
               (6)
            
            
               Kemm il-Groenlandja kif ukoll il-Gżejjer Faeroe inkorporaw fl-ordnijiet ġuridiċi tagħhom dispożizzjonijiet li jikkorrispondu għal dawk fir-Regolament (KE) Nru 1781/2006, b'mod partikolari, għall-Groenlandja permezz tal-Att nru 399 tal-21 ta’ April 2010 dwar l-informazzjoni dwar il-pagatur li takkumpanja t-trasferimenti ta’ fondi u l-Att nru 6 tad-19 ta’ Mejju 2010 dwar l-informazzjoni dwar il-pagatur li takkumpanja t-trasferimenti ta’ fondi, u għall-Gżejjer Faeroe permezz tal-Att nru 467 tas-17 ta’ Ġunju 2008 dwar l-informazzjoni dwar il-pagatur li takkumpanja t-trasferimenti ta’ fondi, b'emendi għall-Att nru 579 tal-1 ta’ Ġunju 2010.
            
         
               (7)
            
            
               Il-Groenlandja u l-Gżejjer Faeroe ħarġu leġiżlazzjoni li tikkontribwixxi għall-bini ta’ sistema soda kontra l-ħasil tal-flus. Fil-Groenlandja, din il-leġiżlazzjoni tikkonsisti b'mod partikolari mid-Digriet Irjali nru 1034 tat-30 ta’ Awwissu 2010 dwar Miżuri għall-Prevenzjoni tal-Ħasil tal-Flus u tal-Iffinanzjar tat-Terroriżmu u l-Att nru 5 tad-19 ta’ Mejju 2010 dwar Miżuri għall-Prevenzjoni tal-Ħasil tal-Flus u tal-Iffinanzjar tat-Terroriżmu. Fil-Gżejjer Faeroe, il-leġiżlazzjoni kontra l-ħasil tal-flus tinkludi b'mod partikolari d-Digriet Irjali nru 79 tad-29 ta’ Jannar 2010 dwar Miżuri għall-Prevenzjoni tal-Ħasil tal-Flus u tal-Iffinanzjar tat-Terroriżmu u l-Att dwar Miżuri għall-Prevenzjoni tal-Ħasil tal-Flus u tal-Iffinanzjar tat-Terroriżmu, l-Att nru 56 tad-9 ta’ Ġunju 2008 bl-emendi tas-26 ta’ Mejju 2010.
            
         
               (8)
            
            
               Il-Groenlandja u l-Gżejjer Faeroe għandhom implimentata leġiżlazzjoni xierqa biex jimponu sanzjonijiet finanzjarji vis-à-vis entitajiet jew persuni elenkati min-Nazzjonijiet Uniti jew l-Unjoni Ewropea.
            
         
               (9)
            
            
               Għalhekk, kemm il-Groenlandja kif ukoll il-Gżejjer Faeroe adottaw l-istess regoli bħal dawk stabbiliti skont ir-Regolament (KE) Nru 1781/2006 u jesiġu li l-fornituri tas-servizzi ta’ ħlasijiet rispettivi tagħhom japplikawhom u b'hekk jissodisfaw il-kriterju stabbilit fl-Artikolu 17(1)(c) ta’ dak ir-Regolament.
            
         
               (10)
            
            
               Għalhekk huwa xieraq li d-Danimarka tingħata d-deroga mitluba.
            
         
               (11)
            
            
               Il-ftehimiet li se jiġu konklużi bejn id-Danimarka u l-Groenlandja għandhom jipprovdu biex jiżguraw il-konformità mad-Direttiva 95/46/KE tal-Parlament Ewrope u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data [dejta] (2) u b'mod partikolari l-Artikoli 25 u 26.
            
         
               (12)
            
            
               Il-miżuri pprovduti f'din id-Deċiżjoni huma skont l-opinjoni tal-Kumitat dwar il-Prevenzjoni tal-Ħasil tal-Flus u l-Iffinanzjar tat-Terroriżmu,
            
         ADOTTAT DIN ID-DEĊIŻJONI:
   Artikolu 1
   Ir-Renju tad-Danimarka għandu jingħata l-awtorizzazzjoni li jikkonkludi ftehimiet mal-Groenlandja u l-Pajjiżi Faeroe, bil-għan li t-trasferimenti ta’ fondi bejn id-Danimarka u l-Groenlandja u bejn id-Danimarka u l-Gżejjer Faeroe jiġu trattati bħala trasferimenti ta’ fondi fid-Danimarka għall-finijiet tar-Regolament (KE) Nru 1781/2006.
   Artikolu 2
   Din id-Deċiżjoni hija indirizzata lir-Renju tad-Danimarka.
   
      Magħmul fi Brussell, il-25 ta’ Jannar 2012.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  ĠU L 345, 8.12.2006, p. 1.
   
      (2)  ĠU L 281, 23.11.1995, p. 31.